আগামী দিনে যখন ডিজিটাল ওয়ার্ল্ডে পাসওয়ার্ড প্রথা উঠে যাবে এবং ফিংগার প্রিন্টের ব্যবহার শুরু হবে, তখন যে কেউ সহজে যে কারো গুরুত্বপূর্ণ অ্যাকাউন্টের এক্সেস নিতে পারবে। তারা প্রশ্ন তুলে বলছেন, আমাদের ব্যক্তিগত তথ্য সরকার তার প্রয়োজনে জমা রাখতে পারে। বেসরকারি কোম্পানি কেন রাখবে? একটি মোবাইল অপারেটর কোম্পানি স্বীকার করেছে, তাদের ডিজিটাল ফিংগার প্রিন্ট জমা করা ছাড়া বায়োমেট্রিক পদ্ধতিতে নিবন্ধন সম্ভব নয়। তাদের কাছে এ প্রযুক্তিও নেই। প্রতিষ্ঠানটির কথা অনুযায়ী, এ রকম অরক্ষিত অবস্থায় ফিংগার প্রিন্ট দেয়া অত্যন্ত ঝুঁকিপূর্ণ। অনেকে সরকারের প্রতি আহ্বান জানিয়ে বলছেন, এই আত্মঘাতী সিদ্ধান্ত থেকে সরে আসুন। জঙ্গি ও অপরাধী দমন করতে সিম নিবন্ধন করা অবশ্যই জরুরি। তবে সেটা করা হোক বিকল্প কোনো উপায়ে। অনেকে প্রশ্ন তুলে বলছেন, যে বিদেশী কোম্পানিগুলো কোটি কোটি ভুয়া নিবন্ধন তৈরি করতে পারে, তারা যে গ্রাহকদের ডিজিটাল ফিংগার প্রিন্টের অপব্যবহার করবে না, তার গ্যারান্টি কী? দুই. বায়োমেট্রিক কী তা হয়তো আমরা অনেকে পরিষ্কারভাবে বুঝি না। অক্ষর-জ্ঞানহীন তো বটেই, অনেক শিক্ষিত লোকজনেরও আধুনিক এ প্রযুক্তি সম্পর্কে সম্যক ধারণা নেই। বায়োমেট্রিক একটি অটোমেটিক বা স্বয়ংক্রিয় পদ্ধতি। উন্নত বিশ্বের অনেক দেশেই এর ব্যবহার রয়েছে। বিশেষ করে রাষ্ট্রীয় নিরাপত্তা বিধানে ভয়ঙ্কর অপরাধ ও অপরাধী শনাক্তকরণ কাজে আইনশৃঙ্খলা বাহিনী এ পদ্ধতি ব্যবহার করে। ঘটনাস্থল থেকে উদ্ধারকৃত আলামত থেকে অপরাধীর ফিংগার প্রিন্ট সংগ্রহ করে সন্দেহভাজন ব্যক্তির ফিংগার প্রিন্টের সঙ্গে মিলিয়ে দেখা হয়। মিলে গেলে সহজেই তাকে শনাক্ত করা যায়। বায়োমেট্রিকে শুধু ফিংগার প্রিন্ট নয়, মানুষের চেহারা, হাতের গঠন, চোখের আইরিস, রেটিনা, কণ্ঠস্বর, শিরা ও হাতের লেখাও অন্তর্ভুক্ত। এসব ব্যবহার করে একজন মানুষকে সঠিকভাবে শনাক্ত করা যায়। বলা যায়, এসব এক ধরনের শনাক্তকরণ চিহ্ন।